Document ID: 32014R0804

KOMISIJAS ĪSTENOŠANAS REGULA (ES) Nr. 804/2014
(2014. gada 24. jūlijs),
ar ko atkāpjas no Regulas (EK) Nr. 1122/2009 attiecībā uz atbalsta summu samazinājumu par novēloti iesniegtiem vienotajiem pieteikumiem un pieteikumiem maksājumtiesību piešķiršanai saistībā ar konkrētām 2014. gadā plūdu skartām Itālijas platībām
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 19. janvāra Regulu (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (1), un jo īpaši tās 142. panta c) punktu,
tā kā:
(1)
Komisijas Regulas (EK) Nr. 1122/2009 (2) 23. panta 1. punktā un 24. pantā paredz samazinājumus, kuri jāpiemēro vienota pieteikuma, kā arī dokumentu, līgumu un deklarāciju, kas ir būtiski attiecībā uz tiesībām saņemt attiecīgo atbalstu, un pieteikuma maksājumtiesību piešķiršanai novēlotas iesniegšanas gadījumā.
(2)
Saskaņā ar Regulas (EK) Nr. 1122/2009 11. panta 2. punktu un 15. panta 1. punktu Itālija ir noteikusi 15. maiju kā vēlāko datumu, līdz kuram var iesniegt vienotos pieteikumus un pieteikumus maksājumtiesību piešķiršanai par 2014. gadu.
(3)
2014. gada 3. maijā konkrētās Itālijas Markes reģiona daļās bija ārkārtīgi liels nokrišņu daudzums, kas izraisīja plūdus, postījumus infrastruktūrai, zemes nogruvumus, iedzīvotāju evakuāciju, kā arī kaitējumus lauku saimniecībām un kultūraugiem.
(4)
Šī situācija ir ietekmējusi pieteikumu iesniedzēju spēju iesniegt vienotos pieteikumus un pieteikumus maksājumtiesību piešķiršanai saistībā ar lauksaimniecības zemes gabaliem skartajās pašvaldībās Regulas (EK) Nr. 1122/2009 11. panta 2. punktā un 15. panta 1. punktā paredzētajā termiņā.
(5)
Tādēļ, atkāpjoties no Regulas (EK) Nr. 1122/2009 23. panta 1. punkta un 24. panta, ir lietderīgi nepiemērot nekādus samazinājumus par vienoto pieteikumu un pieteikumu maksājumtiesību piešķiršanai novēlotu iesniegšanu tiem lauksaimniekiem, kuri ne vēlāk kā līdz 2014. gada 9. jūnijam iesniedza pieteikumus saistībā ar vismaz vienu lauksaimniecības zemes gabalu, tajās pašvaldībās Markes reģionā, kurās, kā noteikusi Itālija, bijuši postoši plūdi.
(6)
Minētās atkāpes būtu jāpiemēro vienotajiem pieteikumiem un pieteikumiem maksājumtiesību piešķiršanai par 2014. atbalsta gadu, tāpēc ir lietderīgi šo regulu piemērot ar atpakaļejošu spēku.
(7)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1122/2009 23. panta 1. punkta, Itālijas Markes reģiona lauksaimniekiem, kuri iesniedza vienoto pieteikumu saistībā ar vismaz vienu lauksaimniecības zemes gabalu, kas atrodas Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle vai Osimo pašvaldībā, attiecībā uz 2014. pieteikuma gadu nepiemēro nekādus samazinājumus par pieteikuma novēlotu iesniegšanu, ja minētais pieteikums tika iesniegts ne vēlāk kā līdz 2014. gada 9. jūnijam. Pēc 2014. gada 9. jūnija iesniegtos pieteikumus neuzskata par atbilstīgiem.
2. pants
Atkāpjoties no Regulas (EK) Nr. 1122/2009 24. panta, Itālijas Markes reģiona lauksaimniekiem, kuri iesniedza pieteikumu maksājumtiesību piešķiršanai saistībā ar vismaz vienu lauksaimniecības zemes gabalu, kas atrodas Senigallia, Ripe, Corinaldo, Morro d'Alba, Ostra, Ostra Vetere, Barbara, Castel Colonna, Serra de' Conti, Montemarciano, Chiaravalle vai Osimo pašvaldībā, attiecībā uz 2014. pieteikuma gadu nepiemēro nekādus samazinājumus par pieteikuma novēlotu iesniegšanu, ja minētais pieteikums tika iesniegts ne vēlāk kā līdz 2014. gada 9. jūnijam. Pēc 2014. gada 9. jūnija iesniegtos pieteikumus neuzskata par atbilstīgiem.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2014. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 24. jūlijā

Labels: 18
15
6
20